KSA bekyk voorval met TahirImran Tahir. Foto: AP Photo/Themba Hadebe ŉ Video wat op sosiale media gesirkuleer word wys duidelik hoe Suid-Afrika se draaibalbouler, Imran Tahir, Saterdag in ŉ woordewisseling met ŉ toeskouer op die Wanderers gewikkel is. Dit was tydens die vierde eendagwedstryd tussen Suid-Afrika en Indië. In die video reageer Tahir heftig en stap dan saam met ŉ persoon wat soos ŉ veiligheidswag lyk, weg van die area waar die gesprek plaasgevind het. Dit blyk dat die video gemaak is toe Tahir die skuldige persoon aan sekuriteitspersoneel gaan uitwys het. Wat presies aanvanklik deur die toeskouer kwytgeraak is, is nog onduidelik. Krieket Suid-Afrika het in ŉ verklaring gesê hy neem kennis van die voorval en is bewus van die video-opnames wat rondgestuur word. “Tahir is Saterdag rassistiese aanmerkings toegesnou deur ŉ onbekende man tydens die vierde eendaagse Internasionale wedstryd teen Indië op die Wanderers. “Tahir het die voorval by die stadion se sekuriteit gerapporteer en is daarna vergesel deur twee sekuriteitspersoneel om die persoon te identifiseer. Tahir het geen fisieke kontak met die oortreder of enige van die kinders in die omgewing gehad nie. Die voorval word deur KSA en die stadion se sekuriteitspan ondersoek.” Ingevolge die Internasionale Krieketraad se anti-rassekode moet toeskouers wat rassisties optree, uit die stadion verwyder word en kan hulle verdere aksies en kriminele vervolging in die gesig staar.